Slovenska kronika, 4.6.2014


Naslov: Edina fotografinja med sestrami usmiljenkami
Napoved za voditelja:

Danes 83 letna Hermina Pacek, ki se je rodila v Malem Mraševem pri Podbočju, je po doslej znanih podatkih edina sestra usmiljenka, ki se je vse življenje ukvarjala z avtorsko fotografijo. Vendar je šele zdaj dočakala svojo prvo fotografsko razstavo. To so pripravili v Slomškovem domu v Brežicah, kjer je Justina, kot so jo klicali domači, tudi začela svojo fotografsko pot. Njene fotografije tematsko segajo na različna področja: dokumentarno, zgodovinsko, medicinsko in socialno.

T- Iz Brežic GORAN ROVAN /

X- Snemalec in montažer Tomi Naglič /

Avtor razstave Dejan Vončina, ki mu je sestra Hermina zaupala vpogled v svoj dobro ohranjen opus črno-belih fotografij, pravi, da gre za edinstven primer fotografskega ustvarjanja v slovenskem in širšem prostoru, ki poleg življenja sester usmiljenk prikazuje še marsikaj.
T- DEJAN VONČINA /
X- avtor razstave /

»Sestra Hermina je naredila v bistvu svojstvene, unikatne fotografije. Kajti vemo, da redovna skupnost ima svoje stroge zakone, pravila. Ona je imela to srečo, da se je nekako izučila za fotografinjo pri fotografski družini Bavec. In seveda to svoje znanje je uspela prenest tudi v Beogradu, kjer je postala sestra usmiljenka.«
Fotografirala je tudi na Kosovu, pa tudi v domačih krajih, ko je prihajala na obisk. 
T- JOŽE PACEK /
X- nečak avtorice in župnik na Čatežu ob Savi /

»Jest dans, ko sem gledal tale njeno razstavo sem nanjo zelo ponosen. Saj sam nisem vedel, da je tako res bla talentirana oziroma, da je tako veliko ustvarila zanimive stvari in ohranila tudi za prihodnje rodove.«
Sestra Hermina zdaj že nekaj let ne fotografira več, se pa rada spominja tega svojega obdobja.

T- HERMINA PACEK /
X- sestra usmiljenka /

»Jest sem mela to potem, ko sem mela svoje, ne, atelje in sem vse sama izdelovala, mela šanse, da lahko delam tud neki za svojo dušo. Takrat sem pa izkoristila, da sem lahko naravo slikala, obisk bolnikov, otroke.«

Zaradi bolezni se ni mogla udeležiti odprtja svoje prve razstave. Zato jo bodo kmalu postavili še v Domu sv. Katarine v Mengšu, kjer preživlja jesen svojega bogatega življenja.
